Bestyrelsens Beretning for 2015.

Det var så 2015, og i det forgangene år har vi holdt 7 bestyrelsesmøder og et økonomimøde. Der har også været holdt 9 møder i Sønderborg vandråd, som er et råd, alle vandværker i Sønderborg kommune kan tilslutte sig. De tager sig af alle de ting, som kan have fælles interesse for vandværkerne i Sønderborg kommune. Senest er der blevet arbejdet med at starte en forening, som hedder ”Foreningen for Vandsamarbejde”. Der skal jo passes godt på vores grundvand, det er alle enige i, det betyder, at kommunerne skal lave indsatplaner for de områder, man kalder beskyttelsesområder. Det er områder, som ikke er beskyttet af et tykt lerlag, i disse områder må der ikke sprøjtes eller gødes, derfor skal der betales erstatning til landmanden, eller man skal købe jorden og rejse skov. Det er selvfølgelig dyrt for det enkelte værk, derfor har værkerne besluttet at indgå i et frivilligt samarbejde om at betale. Det betyder, at alle kommunens borgere kommer til at stå sammen om denne opgave.

I 2015 har vi fået 1 ny tilslutning.

Vi udpumpede 356.665 m3 vand, eget forbrug til filterskylning 43091 det giver 313.574 m3. Det er 18.282 m3 mindre end sidste år. Vi har solgt 291.652 m3 det er 12.054 m3 mindre end sidste år. Vi har brugt 43091 m3 til skylning af filtre, det giver så et spild på 20634 m3 svarende til 7 %. Det er OK, især når vi tager i betragtning, at vi i lighed med 2014 har skyllet rørsystemet rigtigt meget.

Vi har haft 18 stk. lækager på ledningsnettet, 4 af disse i forbindelse med gravearbejdet med 2 strengs kloaksystem ved Østkystvejen og i Mommark. I 2014 havde vi 7 stk. Vi har afsløret 17 lækager hos forskellige andelshavere, fordelt over hele området.

Vores system med fjernaflæste målere fungerer fint, selvom Bjarne måtte ud og aflæse ca. 200 målere med den håndholdte terminal. Det var især i Skovmosen, fordi mange målerbrønde her er fulde af vand, det dæmper signalet så meget, at el-måleren ikke kan opfange det. Men på trods af det, så har systemet vist sit værd, det sparer os for både tid og penge. Bjarnes tid! da alle målinger ikke længere skal tastes ind manuelt, og selskabets penge! da vi ikke længere, skal have nogen ud for at aflæse målerne, samt at vi jo også har sparet i hvert fald 17 andelshavere for udgifter til vandspild i form af brud, løbende toiletter m.m.

Systemet med de fjernaflæste målere virker jo på den måde at vandmåleren sender et radiosignal til el-måleren, og når SE henter deres data fra el-måleren, det gør de hver formiddag, tager de alle oplysninger med fra vandmåleren.

Dette system ønskede vi også at have i Ertebjerg, og sidste år kunne jeg fortælle, at SE ikke ville være med til det, de havde fået en ny direktør for den afdeling, og han syntes ikke, det var en god ide at samarbejde med vandværkerne. Han er nu afskediget, og de har nu lovet, at det bliver gennemført i år.

Vi har haft samtaler med Asserballeskov vandværk om sammenlægning med os, de skal inden 2 måneder have en ekstra ordinær generalforsamling om emnet. Så må vi se, hvad det munder ud i, men jeg tror, det bliver sådan.

Med hensyn til det nye vandværk så har vi haft udbudsmaterialet sendt ud til 3 forskellige firmaer som kom med et tilbud både på et hus og vand behandlingsdelen. Det viste sig at det firma som var billigst med vandbehandlingsdelen var dyrest med huset og omvendt. Vi besluttede os derfor til, selv at spørge et andet firma om pris på et hus, det var en god ide, vi sparede en del penge på det.

Det er Vand-Schmidt i Kolding, der skal levere vandbehandlingen, og Gråkær i Holstebro der skal bygge huset.

I efteråret kørte vi et pilotprojekt sammen med Henrik Aktor fra København, og med undtagelse af et par små ændringer, så virker systemet. Det giver rent vand uden farvestik. Ideen med at have Henrik Aktor med i arbejdet med at bestemme, hvordan vores vandværk skulle se ud, viste sig at være en rigtig god ide.

Vi har besluttet, at det nye værk skal ligge bag grusvejen, som går parallel med Skovbyvej overfor, hvor Sydvej munder ud i Skovbyvej. Vi har nu alle tilladelser på plads.

Vandværket bliver bygget op med 2 linjer med hver sin renvandstank på 250 m3, og hver linje er stor nok til at levere vand til hele området inklusiv Asserballeskov og Kegnæs, som vi jo har en nødforsyningsledning over til. Det bliver udført med lukkede filtre, og efter nyeste teknologi med hensyn til styringen, et såkaldt SRO anlæg (styring, regulering og overvågning). Men den største forskel i forhold til de gamle værker er, at der bliver tilført jernklorid og brintoverilte til råvandet, det fjerner partiklerne fra vandet, og gør det helt klar. På de gamle værker brugte vi godt 43.000 m3 til at skylle filtre med (lige så meget som Ertebjerg bruger), og på det nye værk kommer vi til at bruge mere end det. Derfor laver vi det sådan, at skyllevandet, efter at okkeren har lagt sig på bunden af opsamlingstanken, ledes tilbage til processen, det bliver derved en meget lille del, der sendes til kloakken.

Når det nye værk er bygget, og leverer vand af den rigtige kvalitet, bliver det gamle værk i Skovby revet ned, værket i Lysabild bliver lavet om til en pumpestation med sin renvandstank på 400 m3, højdebeholderen på Galgebjerg bliver moderniseret, og vi bibeholder renvandstanken på 400 m3, og værket i Ertebjerg bliver, hvis Asserballeskov beslutter at nedlægge deres værk, lavet til en pumpestation med 250 m3 renvandstank. Disse pumpestationer skal alle styres fra SRO systemet i Skovby. På denne måde vil vi have 1550 m3 vand i renvandstankene, nok til 2 døgn i højsæsonen, hvis der skulle ske noget i forbindelse med råvandet eller transporten af dette.

Der skal også laves to nye boringer i Skovby, samtidig skal vi have lukket 5 måske 7 (2 i Asserballeskov).

Der er med det nye værk taget alle mulige forholdsregler for, at forsyningssikkerheden skal være næsten 100 %, med dublering (redundans) med 2 værker og dublering af alle vitale dele i de 2 værker.

Prisen på alt dette bliver ca. 14 mill., penge vi låner ved Kommune Kredit ved hjælp af en Kommune garanti, det er det billigste sted at låne pengene, selv om kommunen kræver 1% af det til en hver tid lånte beløb. Det er selvfølgelig jer andelshavere der skal betale pengene, det vi i se, når vi kommer til godkendelse af takstbladet.

Det bliver selvfølgelig lidt dyrt, men det er nødvendigt, for ellers bliver det Sønderborg Forsyning, som skal leverer vandet, og det bliver det ikke billigere af.

Vi regner med, at starte med at grave i uge 14 eller 15, og at vandværket står færdig ved udgangen af dette år. Så skal selve den biologiske proces i gang i filterne, og det er der ingen som tør på nuværende tidspunkt spå om, hvor lang tid det tager, måske op til ¾ år, men forhåbentlig tager det ikke så lang tid.

Med hensyn til den nye vandsektorlov, så blev der i februar i år i folketinget vedtaget en ny lov, som skulle løfte de værker ud af loven, som er under 800.000 m3, dejligt! men træerne vokser ikke ind i himlen. Vi kom ikke ud af loven, vi fik godt nok nogle administrative lettelser, i stedet for at skulle svare på mange besværlige spørgsmål, skal vi nu indsende vores regnskab i det rigtige format, og med nogle revisor forklaringer. Vi får et effektiviserings krav på 1,7% af omsætningen de næste 4 år, før var det tilpasset vores økonomi, det får vi ikke svært ved i første omgang, da vi jo om ca. 2 år har et nyt værk, og vi derved kommer til at spare en hel del på el.

Men derefter! ja så svarer det til, at bede en tyk og en slank mand om at tabe det samme i vægt. Regnskabet og revisorforklaringerne skal indsendes for at kontrollere os, om vi også sparer det, vi skal. Sekretariatet i København skal jo have noget at lave, dem skal vi stadig betale til, men nu efter solgt vandmængde, før var det et fast beløb for alle, så om vi skal betale mere eller mindre end før vides pt. ikke. Vi skal også svare på nogle spørgsmål til en Performance Benchmarking, så man kan sammenligne os, med andre værker på fx forsyningssikkerheden og el-forbruget m.m.. Vi skal også stadig betale skat, så helt godt er det ikke, men vores brancheorganisation arbejder videre med sagen.

Helt præcist hvordan det hele kommer til at virke, ved man først når vejledningerne til loven er skrevet og godkendt, det skulle ske ultimo april.

Fremtiden.

Det der kommer til at fylde de næste par år, er det nye vandværk, så vi har ikke pt. andre planer.

Til slut tak til min bestyrelse for det gode samarbejde vi har, selv om vi er mange, så er vi enige om, hvad vores mål er: Først og fremmest godt drikkevand og derefter så billigt som muligt.

Vi fik jo sidste år ansat Henrik Hansen, som afløser for Bjarne, men han blev i efteråret tilbudt en heltidsstilling i Sønderborg. Vi måtte derfor til at finde en anden, han kom nu helt af sig selv Finn Hansen hørte at vi manglede en så han sendte en ansøgning. Vi blev enige og den 9. november startede Finn så hos SØV, der er selvfølgelig meget at sætte sig ind i, men ved ihærdighed, kurser og hjælp fra Bjarne skal det nok lykkes.

Tak til alle fordi i lyttede.